KOMMISSIONENS AFGØRELSE af 21. januar 1998 om afslutning af antidumpingproceduren vedrørende importen af dihydrostreptomycin med oprindelse i Folkerepublikken Kina (98/90/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (1), ændret ved forordning (EF) nr. 2331/96 (2), særlig artikel 9, stk. 2,

efter konsultationer i Det Rådgivende Udvalg, og

ud fra følgende betragtninger:

A. TIDLIGERE PROCEDURE

(1) På grundlag af en klage indgivet af CEFIC (Conseil européen des fédérations de l'industrie chimique) på vegne af den eneste kendte producent af dihydrostreptomycin i Det Europæiske Fællesskab, indførte Rådet ved forordning (EØF) nr. 3836/91 (3) en endelig antidumpingtold på importen af dihyrodstreptomycin (i det følgende benævnt »DHS«), henhørende under KN-kode 2941 20 10 og med oprindelse i Folkerepublikken Kina.

Tolden fastsattes til det højeste af følgende: 20,16 ECU pr. kg uforarbejdet DHS eller forskellen mellem 58,40 ECU pr. kg uforarbejdet DHS og cif-prisen.

For to kinesiske selskaber, som er specielt anført i forordningens dispositive del, fastsattes tolden til det højeste af følgende: 14,90 ECU pr. kg uforarbejdet DHS eller forskellen mellem 53,16 ECU pr. kg uforarbejdet DHS og cif-prisen.

B. FORNYET UNDERSØGELSE

(2) Kommissionen modtog derefter fra en importør i Fællesskabet, som optrådte på en kinesisk eksportørs vegne, en anmodning om at ophæve gældende foranstaltninger. Anmodende part gjorde gældende, at der ikke længere fandtes en DHS-industri i Fællesskabet, som kunne påføres skade som følge af den pågældende import. De beviser for ændrede omstændigheder, der var indeholdt i anmodningen, ansås for tilstrækkelige til at begrunde, at der indledtes en fornyet undersøgelse i henhold til artikel 11, stk. 3, i forordning (EF) nr. 384/96 (i det følgende benævnt »grundforordningen«).

(3) Kommissionen offentliggjorde derfor i overensstemmelse med artikel 11, stk. 3, i grundforordningen en meddelelse i De Europæiske Fællesskabers Tidende om indledning af en fornyet undersøgelse af forordning (EØF) nr. 3836/91. Eftersom anmodningen ikke indeholdt påstand om ændrede omstændigheder i henseende til dumping, begrænsedes den fornyede undersøgelse, som indledtes den 4. januar 1996 (4), til indledningsvis kun at omfatte skadesaspekterne.

(4) Det fremgik af en foreløbig undersøgelse af situationen, at der endnu var én producent af DHS i Fællesskabet. Det viste sig imidlertid, at sagens omstændigheder havde ændret sig tilstrækkeligt til at berettige en fuldstændig fornyet undersøgelse omfattende både spørgsmålet om dumping og skade. De ændrede omstændigheder indbefattede en ændring i sammensætningen af den indenlandske erhvervsgren (den oprindelige og eneste klagende producent, Rhône-Poulenc, havde indstillet produktionen, men der var en anden producent i Fællesskabet) og oplysninger om, at Japan, referencelandet i den oprindelige undersøgelse, ikke længere fremstillede DHS. Desuden var de kinesiske eksportpriser steget betydeligt. Denne udvikling ansås for at berettige, at den fornyede undersøgelse udvidedes til at omfatte en fuldstændig undersøgelse af både spørgsmålet om dumping og om skade.

(5) Efter høring af Det Rådgivende Udvalg besluttede Kommissionen på eget initiativ at udvide det oprindelige anvendelsesområde for den fornyede undersøgelse til at omfatte både dumping og skade. Ved en meddelelse, der blev offentliggjort i De Europæiske Fællesskabers Tidende (5), indledtes der en undersøgelse i henhold til artikel 11, stk. 3, i grundforordningen. Kommissionen underrettede officielt producenten og de kendte eksportører og importører samt brugerne af varen.

(6) Undersøgelsen omfattede oprindeligt året 1995, og efter udvidelsen af anvendelsesområdet for den fornyede undersøgelse, var undersøgelsesperioden vedrørende dumping 1. januar til 30. november 1996.

(7) Eftersom den fornyede undersøgelse endnu ikke var afsluttet ved udløbet af gyldighedsperioden for foranstaltningerne, omfattede den også de omstændigheder, der er omhandlet i grundforordningens artikel 11, stk. 2 og 7.

(8) Kommissionen indhentede og efterprøvede alle oplysninger, som den anså for nødvendige for at træffe afgørelse i sagen. Der sendtes spørgeskemaer til alle selskaber, der ifølge det foreliggende var berørt af sagen, og den modtog besvarelse fra nedennævnte selskaber. Der blev aflagt kontrolbesøg hos EF-producenten, hos de samarbejdsvillige uafhængige importører og hos to brugerselskaber, hvoraf den ene var forretningsmæssigt forbundet med EF-producenten.

Alle parter, der anmodede om at blive hørt, indrømmedes en sådan høring.

a) Producent i Fællesskabet

Norbrook Manufacturing Ltd (NML, Irland)

b) Producenter/eksportører i Folkerepublikken Kina

- Long March Pharmaceutical Plant

- Shanghai N° 4 Pharmaceutical Plant

c) Importører i Fællesskabet

- Helm AG (Tyskland)

- Tocelo Chemicals BV (Nederlandene)

d) Brugere i Fællesskabet

- Intervet International (Akzo-Nobel-koncernen, Nederlandene)

- Sanofi-SNA (Frankrig)

- Laboratoires Virbac (Frankrig)

- Laboratorios Syva (Spanien)

- Norbrook Laboratories Ltd (Nordirland, forbundet med NML).

C. DEN PÅGÆLDENDE VARE OG SAMME VARE

1. Den pågældende vare

(9) Den vare, der er omfattet af denne undersøgelse, er den samme som den, der var omfattet af den oprindelige undersøgelse, dvs. DHS, et antibiotikum, der fremstilles ved hydrogenering af streptomycin og almindeligvis kombineres med andre antibiotika, såsom penicillinprocain, til fremstilling af forskellige former for veterinær basismedicin (pen-strep-doser til indsprøjtning). Disse slutprodukter er blevet til råmaterialer, som i vidt omfang anvendes som præventiv medicin ved opdrætning af kvæg, svin og får. Af andre mindre betydningsfulde anvendelsesformål kan nævnes en række andre veterinærprodukter, såsom salve og oliesuspensioner.

2. Samme vare

(10) De kinesiske producenter/eksportører eksporterer hovedsagelig DHS som sulfat i pulverform, men varen fremstilles også i flydende form i Fællesskabet. Begge former fremstilles på grundlag af samme råmateriale, streptomycin, som fremstilles ved fermentering og hovedsagelig i Folkerepublikken Kina. Begge former har samme anvendelsesformål, hovedsagelig pen-strep-formuleringer, der anvendes i veterinærmedicin.

En række brugere gjorde gældende, at formuleringer i flydende form, som fremstilles og sælges af EF-erhvervsgrenen, ikke kan sammenlignes med DHS-pulver, som fremstilles og eksporteres af Folkerepublikken Kina, fordi disse varer ikke kan forarbejdes på samme måde. Kommissionen fastslog imidlertid, at det DHS, som fremstilles og sælges af EF-erhvervsgrenen, om end i flydende form, og varen i pulverform, som importeres fra Folkerepublikken Kina, har samme kemiske formel og egenskaber og nøjagtigt de samme anvendelsesformål (grundlæggende fremstilling af pen-strep-medicin), og varerne kan almindeligvis erstatte hinanden.

Varerne i de to former anses derfor med henblik på denne undersøgelse for at være samme vare, jf. artikel 1, stk. 4, i grundforordningen.

D. UDVIKLINGEN PÅ EF-MARKEDET

1. Erhvervsgren i Fællesskabet

(11) Det fremgik af undersøgelsen, at Rhône-Poulenc, som var den eneste EF-producent, der indgav klage i den oprindelige undersøgelse i 1990, havde indstillet produktionen af DHS i maj 1994. Norbrook Manufacturing Ltd i Irland er i øjeblikket den eneste producent af DHS i Fællesskabet. Næsten hele dette selskabs produktion overføres internt til det dermed forbundne selskab, Norbrook Laboratories Ltd (NLL) med henblik på fremstilling af pen-strep-medicin. Norbrook Manufacturing Ltd havde en samlet markedsandel i Fællesskabet (dvs. omfattende både salg på det åbne marked og overførsler til internt brug i Norbrook-koncernen) på 24 % i 1995 og i undersøgelsesperioden. For så vidt angår Norbrooks andel af det åbne marked gik mindre end 1 % af det pågældende salg til uafhængige kunder, hovedsagelig i Spanien, og det tegner sig således for en ubetydelig del af det åbne marked i Fællesskabet.

2. Forbrug

(12) Det anslåede samlede synlige forbrug af DHS i Fællesskabet i undersøgelsesperioden udgjorde 234 tons. Udtrykt som indekstal faldt forbruget fra 100 i 1993 til 87 i undersøgelsesperioden.

3. Import

(13) Det skal anføres, at ud over Rhône-Poulenc i Fællesskabet indstillede Meiji i Japan produktionen af DHS i 1993. De kinesiske producenter synes at indtage en dominerende stilling på verdensmarkedet for DHS, nu da de største kemikaliekoncerner har indstillet produktionen af DHS-sulfat. Kina er den største leverandør på EF-markedet (98 % af den direkte import til Fællesskabet og 75 % af det samlede forbrug i Fællesskabet i undersøgelsesperioden) og praktisk talt den eneste leverandør på det åbne marked i Fællesskabet. Det skal anføres, at efter indførelsen af antidumpingtold på varer henhørende under KN-kode 2941 20 10 i 1991 har importen fra Kina i vid udstrækning fundet sted under andre KN-koder, der ikke er omfattet af tolden, således at antidumpingforanstaltningerne derved er omgået.

Den kinesiske eksport til Fællesskabet udgjorde 176 tons til en værdi af 7,9 mio. ECU (6) i undersøgelsesperioden. Gennemsnitsprisen for den kinesiske vare steg med 25 % i 1994 og 5 % i 1995, og der var tale om en stigning på yderligere 7 % i undersøgelsesperioden. Anden import (fra Rumænien og Schweiz) er i øjeblikket ubetydelig.

E. DUMPING

1. Referenceland

(14) Eftersom Folkerepublikken Kina ikke anses for at være et land med markedsøkonomi, påtog Kommissionen sig med henblik på at fastsætte en normal værdi for den fra Kina eksporterede vare at finde et tredjeland med markedsøkonomi, hvor der fremstilledes DHS i tilstrækkelige mængder i undersøgelsesperioden. Det overvejedes at rette henvendelse til producenter af den pågældende vare i Brasilien, Indien, Rumænien og USA, men ingen var villige eller i stand til at samarbejde med Kommissionen om gennemførelse af undersøgelsen. Da der således ikke forelå et egnet tredjeland, var der ikke anden mulighed end at anvende Fællesskabet som referenceland til fastsættelse af den normale værdi, jf. artikel 2, stk. 7, i grundforordningen.

2. Normal værdi

(15) Den eneste producent i Fællesskabet solgte ikke den pågældende vare i tilstrækkelige mængder til uafhængige kunder i Fællesskabet, og den normale værdi måtte derfor beregnes på grundlag af producentens produktionsomkostninger plus et rimeligt tillæg til dækning af salgs- og administrationsomkostninger og andre generalomkostninger (SA& G) og fortjeneste.

Da samme vare eller varer af samme generelle kategori imidlertid ikke solgtes i tilstrækkelige mængder, og da der ikke forelå andre pålidelige oplysninger, undersøgte Kommissionens tjenestegrene, om SA& G og fortjeneste kunne fastlægges på samme grundlag som i den oprindelige undersøgelse.

I den oprindelige undersøgelse benyttedes Japan som referenceland, og SA& G fastsattes på grundlag af den eneste japanske samarbejdsvillige producents omkostninger. Hvad angår fortjeneste anvendtes der en sats på 5 % i den oprindelige undersøgelse, idet den pågældende vare er et råmateriale, som anvendes i et fuldt udviklet generisk lægemiddel i landbrugssektoren. Da der ikke var noget, der tydede på, at denne metode ikke længere var egnet, besluttedes det at fastsætte SA& G og fortjeneste i overensstemmelse hermed.

3. Eksportpris

(16) De to kinesiske producenter/eksportører, som besvarede spørgeskemaet, tegnede sig for næsten al kinesisk eksport af den pågældende vare til Fællesskabet. Eftersom de samarbejdsvillige kinesiske eksportører solgte deres varer direkte til uafhængige importører, fastsattes eksportpriserne i overensstemmelse med artikel 2, stk. 8, i grundforordningen på grundlag af de priser, der faktisk var betalt eller skulle betales af uafhængige importører i henhold til oplysninger fra de samarbejdsvillige eksportører.

4. Sammenligning

(17) For at sikre en retfærdig sammenligning justeredes eksportprisen for at nå frem til prisen, fob kinesisk havn, og den normale værdi justeredes tilsvarende til fob national grænse.

Af sammenligningen mellem eksportprisen og den normale værdi på grundlag af vejede gennemsnit fremgik det, at dumpingmargenen udgjorde 1,5 %, altså en ubetydelig margen.

F. FORNYET DUMPING

(18) Det undersøgtes, om det var sandsynligt, at der igen ville finde dumping sted, og det skal i den forbindelse bemærkes, at de kinesiske enhedspriser for DHS har været stigende siden 1991 og har udvist en samlet stigning på 40 % til og med undersøgelsesperioden. I denne periode øgedes de importerede mængder også, så de nu udgør 98 % af den direkte import til Fællesskabet.

Denne udvikling skyldes hovedsagelig, at Kina nu praktisk talt er den eneste leverandør til det åbne marked i Fællesskabet og afspejler det forhold, at konkurrencen på DHS-markedet nu er begrænset. Der er intet, der tyder på, at denne situation vil ændre sig, og Kommissionen finder det derfor usandsynligt, at der igen vil finde dumping sted ved import af den kinesiske vare. Der er ikke fremsat bemærkninger i modstrid hermed.

G. SKADE OG FÆLLESSKABETS INTERESSER

(19) I betragtning af konklusionerne vedrørende dumping ansås det ikke for nødvendigt at behandle de aspekter af undersøgelsen, der omfatter spørgsmålet om skade og Fællesskabets interesser, da dette ikke vil ændre ovennævnte konklusioner. EF-producenten blev underrettet om Kommissionens undersøgelsesresultater og anfægtede de tal, der benyttedes til beregning af de kinesiske priser, som Kommissionen havde fastsat på grundlag af Eurostat. Der blev imidlertid ikke fremlagt andre dokumenterede oplysninger, som kunne ændre Kommissionens konklusion i så henseende.

H. KONKLUSION

(20) På baggrund af ovenstående undersøgelsesresultater konkluderedes det, at proceduren vedrørende importen af DHS med oprindelse i Folkerepublikken Kina bør afsluttes, og at gældende antidumpingtold bør bortfalde ved udløbet af dens gyldighedsperiode -

TRUFFET FØLGENDE AFGØRELSE:

Eneste artikel

Antidumpingproceduren vedrørende importen af dihydrostreptomycin henhørende under KN-kode 2941 20 10 og 2941 20 20 og med oprindelse i Folkerepublikken Kina afsluttes.

Udfærdiget i Bruxelles, den 21. januar 1998.

På Kommissionens vegne

Leon BRITTAN

Næstformand

(1) EFT L 56 af 6. 3. 1996, s. 1.

(2) EFT L 317 af 6. 12. 1996, s. 1.

(3) EFT L 362 af 31. 12. 1991, s. 1.

(4) EFT C 1 af 4. 1. 1996, s. 4.

(5) EFT C 386 af 20. 12. 1996, s. 9.

(6) Anslået på grundlag af Eurostat, KN-kode 2941 20 10 og 2941 20 20.